Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 317/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1) senest tre måneder efter datoen for offentliggørelsen.

ENHEDSDOKUMENT

»Český modrý mák«

EU-nr.: PGI-CZ-02236 — 3.11.2016

BOB ( ) BGB (X)

1. Betegnelse

»Český modrý mák«

2. Medlemsstat eller tredjeland

Tjekkiet

3. Beskrivelse af landbrugsproduktet eller fødevaren

3.1. Produkttype

Kategori 1.8: Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

Den beskyttede geografiske betegnelse »Český modrý mák« skal bruges om frøene fra den enårige opiumvalmue (Papaver somniferum L.), der opfylder kravene til anvendelse som fødevare, jf. kvalitetsspecifikationerne i dette dokument.

Produktet omfattet af den beskyttede geografiske betegnelse »Český modrý mák« er beregnet til anvendelse som fødevare og skal ved overgang til slutbrugerens frie forbrug have følgende egenskaber:

Fysiske og organoleptiske egenskaber.

Udseende: nyreformet frø, ca. 1 mm langt, hullet på overfladen med sekskantede fordybninger, som afgrænses af let udstikkende lameller, sundt, ubeskadiget, modent, egnet til opbevaring.

Farve: lys, himmelblå eller blågrøn.

Smag: sød med en let bitterhed.

Aroma: karakteristisk, typisk for »Český modrý mák«, delikat og behagelig.

Konsistens: fritflydende uden klumper.

Kemiske og ernæringsmæssige oplysninger:

Gennemsnitlig ernæringsværdi pr. 100 gram birkes med betegnelsen »Český modrý mák« (udsnit):

calcium 1 402 mg

kobber 2,20 mg

fedtstoffer 45,80 g

zink 10 mg

nicotinsyre 0,99 mg

magnesium 333 mg

jern 9,50 mg

vitamin E 4 mg

natrium 21 mg

thiamin 0,86 mg

mangan 2 mg

fosfor 854 mg

vitamin B6 0,55 mg

kalium 705 mg

riboflavin 0,17 mg.

Det overordnede indhold af morfin, tebain og kodein må ikke overskride 25 mg/kg på frøets overflade og 0,8 % af kapslens tørstof. Produktet, der er omfattet af den beskyttede geografiske betegnelse »Český modrý mák« må ikke forveksles med tekniske valmuefrø, der produceres som råvare til farmaceutisk brug.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Dyrkning, høst og tørring

Produktet dyrkes i egnet jord i det afgrænsede område. Såning foretages inden den 20. april.

Høsten af frøene kan foregå mekanisk (som regel inden for konventionelt landbrug) eller manuelt (hvilket navnlig er tilfældet inden for økologisk landbrug).

Blandingen af valmuestrå og -frø skal tørre fuldstændigt i rum med aktiv ventilation.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

Produktet må ikke blandes med produkter, som ikke opfylder specifikationskravene.

3.6. Særlige regler for mærkning af det produkt, som den registrerede betegnelse henviser til

—

4. Kort angivelse af det geografiske områdes afgrænsning

Grænserne for det geografiske område er som følger:

— i sydvest: Chebská pánev, Český les, Šumava, Blanský les og udløberne af bjergene Novohradské hory

— i syd: Třeboňská pánev, den sydlige del af Českomoravská vrchovina samt floden Dyje og floden Morava hinsides Hodonín

— i sydøst: den vestlige og nordlige del af det fredede landskab Bílé Karpaty

— i øst: den vestlige, nordlige og sydøstlige del af det fredede landskab Beskydy

— i vest er området afgrænset af floden Ohře

— den nordvestlige grænse markeres af Mostecká pánev og floden Elben til Děčín

— den nordlige grænse markeres af floderne Ploučnice og Kamenice, af bjergene Lužické hory og videre af området Liberecká pánev, Krkonoš' sydlige skråninger, bjergene Broumovské hory og Orlické horys sydlige skråninger

i nordøst: udløberne af bjergene Kralický Sněžník, Rychlebské hory og Zlatohorská vrchovina, floden Opavice til dens sammenløb med floden Opava, floden Opava til dens sammenløb med floden Oder, floden Oder til dens sammenløb med floden Olše, floden Olše til dens sammenløb med floden Lomná og floden Lomná til det fredede landskab Beskydy.

5. Tilknytning til det geografiske område

Ansøgningen om registrering af betegnelsen »Český modrý mák« er baseret på frøenes smags- og ernæringsmæssige egenskaber, der adskiller sig fra andre birkes på markedet, og som kan tilskrives dyrkningen i det geografiske område.

Det produkt, der er omfattet af den beskyttede geografiske betegnelse »Český modrý mák«, har en karakteristisk aroma og smag, eftersom frøene fra andre opiumvalmuer, navnlig den lyse variant, har en fad eller slet ingen smag og duft, og de på grund af den meget tynde frøskal har et meget lavt indhold af fiber samt lignin og andre ledsagende stoffer, der har betydning for smagen. »Český modrý mák« er således et produkt med karakteristiske smagsegenskaber, der adskiller det fra andre birkes. Frøene indeholder 40-60 % meget kostbare olier (primært linolsyre såvel som oliesyre, palmitinsyre, stearinsyre og linolensyre).

De enestående karakteristika ved det produkt, som er omfattet af den beskyttede geografiske betegnelse »Český modrý mák«, er knyttet til en kombination af specifikke jordbundstyper og klimaregioner i det pågældende geografiske område, hvor der er en mere end 150 år lang tradition for at dyrke valmuer under disse forhold. Den beskyttede geografiske betegnelse omfatter alle områder med den fastsatte jordbundstype i en højde på op til 700 meter over havets overflade. De regioner, der er en del af det afgrænsede geografiske område, omfatter klimaregioner, som ligger i en højde på op til 700 meter. De bedste produktionsforhold findes i let bakkede til flade områder med en højde på mellem 300 og 700 meter, hvor der i øvrigt dyrkes roer og byg eller kartofler, og områder, hvor der dyrkes hvede og byg (Vrbenský, 1960). De klimaregioner, der optræder på kortet over Tjekkiets klimaregioner, svarer grundlæggende til jordbundstyperne.

a) Angivne jordbundstyper

pararendzina, leptosol, sandholdig regosol, fluvisol, vertisol, chernozem (sortjord), chernitza, sierozem (gråjord), hnedozem (brunjord), luvisol, modal cambisol, sur cambisol, dystrisk cambisol, eutrofisk cambisol, pelozem (lerholdig cambisol), pseudogley (stagnosol), gley, organosol, anthrosol.

b) Klimaregioner

varm, tør varm, moderat tør varm, moderat fugtig moderat varm, tør moderat varm, moderat fugtig moderat varm til varm, betydelig fugtig moderat varm, fugtig.

Kvaliteten af »Český modrý mák« er i væsentlig grad bestemt af klimaforholdene, navnlig temperaturerne og regnmængderne i løbet af året, som adskiller sig betydeligt fra andre områder. Det er særlig vigtigt set i kombination med jordbundstyperne i det indkredsede område. Den primære forskel mellem klimaet i de fastsatte klimaregioner og områder med kystklima ses om vinteren (fugtighedsreserverne ved forårets start er højere og mere egnede til plantning). Den kendsgerning, at der er mindre fugt om sommeren, påvirker desuden ikke valmueproduktionen negativt, fordi valmuer ikke kan tåle fugt, når de modnes. Vandmangel er en betydeligt negativ begrænsende faktor for produktionen af valmuer. »Český modrý mák« kræver strukturelle jordbundstyper med god vandforvaltning. Forholdene i de angivne jordbundstyper er ideelle, fordi de gør det muligt at så afgrøderne i kold jord, der bevarer resten af vinterens fugt, kondensationen fra jorden og luftfugtigheden. Det solrige og varme vejr i klimaregionerne er ideelt til dyrkning af valmuer, som er langdagsplanter. Det solrige vejr er også gavnligt, når kapslerne blomster og modnes, fordi det fremmer processen. Varmekravene ændrer sig i løbet af plantevæksten. De kan kun imødekommes i Tjekkiets klimaregioner, da overdrevent varmt klima har en negativ indvirkning på dannelsen af fedtstoffer, og det — grundet den negative sammenhæng mellem fedt- og proteinindhold — kan føre til en forøgelse af proteiner, som er udgangsstof for morfin.

Det produkt, der er omfattet af den beskyttede geografiske betegnelse »Český modrý mák«, er en olieholdig valmue karakteriseret ved et lavt alkaloidindhold og betydeligt lavere niveauer af morfin og tebain, som er en typisk egenskab, der også kommer til udtryk i smag og aroma. Langsigtede analyser foretaget i Tjekkiet og i udenlandske laboratorier har bekræftet, at morfinindholdet i det produkt, der er omfattet af den beskyttede geografiske betegnelse »Český modrý mák«, ligger under den i tjekkisk lovgivning fastsatte grænseværdi. Produktet er ligeledes kendetegnet ved et meget lavt indhold af andre alkaloider. Andre birkes skal forarbejdes, før de anvendes som fødevare, fordi bl.a. deres morfinindhold er mere end 10 gange højere. Imidlertid forringes kvalitets- og smagsegenskaberne ved disse valmuesorter under en sådan behandling (vask af frøene, varmebehandling m.m.). Med andre ord er de positive smagsegenskaber ved det produkt, der er omfattet af den beskyttede geografiske betegnelse »Český modrý mák«, et naturligt resultat af det geografiske område, produktet stammer fra, og der er ikke brug for forarbejdning.

Det produkt, som er omfattet af den beskyttede geografiske betegnelse »Český modrý mák«, har gavnlig ernæringsmæssige egenskaber og indeholder en betydelig mængde diætetiske ingredienser. Det har et særligt høj indhold af calcium (600 gange højere end hvedemel og ni gange højere end valnøddekerner), et højt indhold af vitamin E, pantothensyre, niacin og thiamin samt et højt mineralindhold (kobber, zink, magnesium, jern).

Den højere breddegrad og den gunstige højde over havet har desuden en positiv indvirkning på dannelsen af et højere indhold af umættede fedtsyrer med lavere viskositet og mindre tilbøjelighed til at oxidere. De indvirker også positivt på de mere gavnlige næringsværdier. Det fremgår af ekspertundersøgelser og resultater af eksperimenter med påvisning af fedtsyrer og esteres adfærd (Steinbach M, Lazarovici M, Ille C og andre, Rev Tomaine Med Ing1, 451, 1964; Vereschagin AG, Biochimija 27, 1866, 1962). Det produkt, der dyrkes i disse klimaregioner, indeholder en betydelig mængde linolensyre og linolsyre. Det bekræfter nok engang de særlige egenskaber ved det produkt, som er omfattet af den beskyttede geografiske betegnelse »Český modrý mák«, og som kan tilskrives den geografiske oprindelse (Zehnálek P., »Mák — stále nedoceněný«, 4, »Výživa a potraviny« 5/2016).

»Český modrý mák« er takket være sine kvalitetsegenskaber højt skattet i en række lande, hvilket også afspejles i den kendsgerning, at mere end 85 % af frøene eksporteres. Det er en populær levnedsmiddelingrediens, navnlig i lande, hvor birkes bruges som fyld i bagværk.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://isdv.upv.cz/webapp/resdb.print_detail.det?pspis=OP/263

(1) EUT L 343 af 14.12.2012, s. 1.